Врз основа на член 62 од Законот за културата („Службен весник на Република Македонија“ бр. 31/98, 49/03, 82/05, 24/07, 116/10, 47/11, 51/11, 136/12, 23/13, 187/13, 44/14, 61/15, 154/15, 39/16 и 11/18), Министерството за култура и туризам објавува

БАРАЊЕ ЗА ФИНАНСИРАЊЕ ПРОЕКТИ ОД НАЦИОНАЛЕН ИНТЕРЕС ПО ОДДЕЛНИ ОБЛАСТИ И АКТИВНОСТИ ОД КУЛТУРАТА ЗА 2025 ГОДИНА (согласно член 64 од Законот за култура)

ОПШТИ ИНФОРМАЦИИ

Согласно член 64 од Законот за култура, Министерството за култура и туризам може да додели средства за реализација на проекти од национален интерес од областа на меѓународната културна соработка или од областа на заштитата на културното наследство, кои од објективни причини не можеле да бидат доставени на конкурсите на Министерството за култура и туризам за тековната година.

1. УЧЕСТВО

Право да достават Барање имаат правни лица и физички лица државјани на Република Северна Македонија.

Под правни лица се подразбираат установи од областа на културата (локални или приватни), единици на локалната самоуправа, здруженија, сојузи, асоцијации, трговски друштва, трговци поединци и други правни лица регистрирани во Република Северна Македонија во согласност со закон.

Правните и физичките лица кои имале поддржани проекти од Министерството за култура во претходните години треба да ги имаат исполнето сите обврски во согласност со склучените договори со Министерството за култура. Поднесените барања од правните и физичките лица што не ги исполниле сите обврски во согласност со склучените договори со Министерството за култура и туризам нема да бидат разгледувани.

Барањата на правните лица кои на Годишните конкурси за финансирање на проекти од национален интерес во културата веќе поднеле пријави за вкупно 4 проекти нема да се разгледуваат.

Барањата на правните лица кои на Годишните конкурси за финансирање на проекти од национален интерес во културата за меѓународна дејност веќе поднеле пријави за два проекти нема да се разгледуваат.

Барањата на правните лица кои на Годишните конкурси за финансирање на проекти од национален интерес во културата за областа на заштита на културното наследство веќе поднеле пријава за 2 (два) проекти нема да се разгледуваат.

Барањата на физичките лица кои на Годишните конкурси веќе поднеле пријави за два проекти нема да се разгледуваат.

Во областа на меѓународната дејност во 2025 по овој основ на еден ист барател може да му биде поддржан најмногу еден проект.

Во областа на заштита на културното наследство во 2025 година по овој основ на еден ист барател може да му биде поддржан најмногу еден проект Во областа на заштита на културното наследство по овој основ во 2025 година можат да бидат поддржани најмногу пет проекти.

Општите и посебните услови што треба да ги исполни подносителот на барањето се утврдени во самото Барање.

Потребната задолжителна документација со која се докажува исполнетоста на општите и на посебните услови е утврдена во Барањето.

Нема да бидат разгледувани следниве Барања:

– кои не соодветствуваат на областа, односно активноста на проектот;

– доставени на електронски адреси на вработени во Министерството за култура и туризам;

– нецелосно пополнети (сите графи треба да бидат пополнети со соодветни податоци);

– за кои во прилог не е доставена задолжителната документација утврдена во Барањето.

2. КРИТЕРИУМИ И МЕРИЛА ВРЗ ЧИЈА ОСНОВА ЌЕ СЕ ВРШИ РАЗГЛЕДУВАЊЕ НА ПРОЕКТИТЕ

Критериумите и мерилата се содржани во Барањето.

3. ПРОЦЕНТ НА УЧЕСТВО НА МИНИСТЕРСТВОТО ЗА КУЛТУРА И ТУРИЗАМ ВО ФИНАНСИРАЊЕТО НА ПРОЕКТИТЕ

Процентот на учество на Министерството за култура и туризам во финансирањето на проектите е во согласност со средствата предвидени во Буџетот на Република Северна Македонија за 2025 година за финансирање проекти од национален интерес.

4. ДРУГИ ИНФОРМАЦИИ

4.1. Начин на поднесување

Поднесувањето се врши со доставување на Барањето и целокупната документација во Архивата на Министерството за култура и туризам.

4.2. Известување

Подносителите на Барањето ќе бидат известени во согласност со Законот за културата. За секое поднесено барање, корисникот ќе биде известен со Решение.

4.3. Дополнителни информации

Дополнителни стручни информации во врска со Барањето може да се добие на следниве електронски адреси:

* Меѓународна соработка – Гордана Ивановска Велковска

gordana.ivelkovska@kultura.gov.mk

* Заштита на недвижно културно наследство – Елена Павлова

elena.pavlova@kultura.gov.mk

Министерство за култура и туризам